CELEX: 62007CJ0198
Language: ro
Date: 2008-12-22
Title: Hotărârea Curții (camera a patra) din data de 22 decembrie 2008. # Donal Gordon împotriva Comisiei Comunităților Europene. # Recurs - Raport asupra evoluției carierei - Acțiune în anulare - Interesul de a exercita acțiunea - Funcționar afectat de invaliditate permanentă totală. # Cauza C-198/07 P.

HOTĂRÂREA CURȚII (Camera a patra)
      22 decembrie 2008
      Cauza C‑198/07 P
      Donal Gordon
      împotriva
      Comisiei Comunităților Europene 
      „Recurs – Raport asupra evoluției carierei – Acțiune în anulare – Interesul de a exercita acțiunea – Funcționar afectat de invaliditate permanentă totală”
      Obiectul: Recurs formulat împotriva Hotărârii Tribunalului de Primă Instanță al Comunităților Europene din 7 februarie 2007, Gordon/Comisia
         (T‑175/04, nepublicată încă în Repertoriu), prin care se urmărește anularea acestei hotărâri
      
      Decizia: Anularea parțială a hotărârii.
      
      Sumarul hotărârii
      1.        Funcționari – Acțiune – Interesul de a exercita acțiunea
      (Statutul funcționarilor, art. 53, 78, 90 și 91; anexa VIII, art. 13-16)
      2.        Funcționari – Evaluare – Comitetul paritar de evaluare
      (Statutul funcționarilor, art. 43)
      1.        Un funcționar pensionat pentru invaliditate permanentă totală în temeiul articolelor 53 și 78 din statut ulterior introducerii
         unei acțiuni împotriva raportului de evoluție a carierei întocmit în privința sa păstrează cu toate acestea interesul de a
         contesta raportul menționat.
      
      Astfel și în primul rând, raportul asupra evoluției carierei, independent de utilitatea sa viitoare, constituie o dovadă scrisă
         și oficială a calității muncii realizate de funcționar. O astfel de evaluare nu este o simplă descriere a sarcinilor efectuate
         în perioada vizată, ci presupune și o apreciere a calităților umane pe care persoana evaluată le‑a dovedit în exercitarea
         activității sale profesionale. În consecință, fiecare funcționar dispune de dreptul ca munca sa să facă obiectul unei evaluări
         realizate în mod corect și echitabil. Prin urmare, în conformitate cu dreptul la o protecție jurisdicțională efectivă, unui
         funcționar trebuie să i se poată recunoaște în orice ipoteză dreptul de a contesta un raport asupra evoluției carierei atât
         în ce privește conținutul acestuia, cât și în ce privește respectarea dispozițiilor stabilite prin statut.
      
      În al doilea rând, deși este adevărat că un funcționar, a cărui incapacitate permanentă totală este recunoscută de comisia
         pentru invaliditate, este pensionat din oficiu în temeiul articolelor 53 și 78 din statut, situația unui astfel de funcționar
         se distinge de cea a unui funcționar care a împlinit vârsta de pensionare, care a demisionat sau care a fost concediat, deoarece
         în acest caz este vorba despre o situație reversibilă. Astfel, funcționarul care suferă de o astfel de invaliditate își poate
         relua, la un moment dat, funcția în cadrul unei instituții comunitare, având în vedere articolul 16 din anexa VIII la statut.
         În această privință, dispozițiile generale cuprinse în articolul 53 din statut trebuie coroborate cu dispozițiile speciale
         de la articolele 13-15 din anexa VIII la statut. Activitatea funcționarului declarat în stare de invaliditate nu este decât
         suspendată, evoluția sa în cadrul instituțiilor fiind condiționată de existența în continuare a împrejurărilor care au justificat
         această invaliditate, care poate fi controlată la intervale regulate.
      
      Or, întrucât poate fi reîncadrat în instituții, un funcționar în stare de invaliditate permanentă totală dispune de un drept
         echivalent celui al unui funcționar activ de a solicita stabilirea raportului asupra evoluției carierei sale în mod echitabil,
         obiectiv și în conformitate cu normele unei evaluări normale. În ipoteza unei reîncadrări, raportul menționat ar avea o utilitate
         pentru evoluția funcționarului în cadrul serviciului sau al instituțiilor comunitare. Raportul ar constitui o probă concretă
         și oficială a competenței și a experienței sale în cadrul instituției, de care funcționarul se poate prevala. De asemenea,
         raportul asupra evoluției carierei ar permite autorităților ierarhice să compare meritele candidaților pentru o anumită promovare
         sau mutare.
      
      2.        În cadrul sistemului de notare instituit de Comisie, faptul că comitetul paritar de evaluare nu se pronunță cu privire la
         cuprinsul unui raport asupra evoluției carierei, deși este sesizat cu o contestație împotriva acestuia, constituie o încălcare
         gravă a procedurii de redactare a acestui raport, care aduce atingere drepturilor funcționarului notat. Astfel, în cazul în
         care acest comitet a fost sesizat cu o contestare, analiza raportului asupra evoluției carierei constituie o normă fundamentală
         de procedură, iar nu o etapă pur formală, deoarece, pe de o parte, comitetul respectiv este singura entitate care intervine
         în procedura de evaluare și care cuprinde reprezentanți ai personalului și, pe de altă parte, avizele pe care le emite trebuie
         luate în considerare de evaluatorul de apel.